钦定古今图书集成/明伦汇编/官常典/第750卷 > 马骏〈子献书〉
## 钦定古今图书集成/明伦汇编/官常典/第750卷 > 马骏〈子献书〉

按《汝宁府志》：“骏字万里，汝阳人。家贫，其父令骏织绘
为业，骏耻之弗就，自投师受书，时年已十八矣，攻苦
不少懈。数年，经书淹博，教授里中，从游者众。子献极，
献书甫成童，俱补弟子员，试辄冠军。献极中丙子副
车，独骏屡试不售。至五十有七岁，始与幼子献易同
游泮。为人至刚直，每谈及古忠孝事，不胜慨慕。崇祯”
壬午冬，闯逆薄汝，骏窥势不可支，嘱其子志在必死。
子弟泣劝之，骏厉声曰：“忠孝事岂以贵贱殊乎？”顷之
城陷，骏遇贼于县署门绐。贼云：“吾家有糖二瓮可啖，
汝须同吾启之。”欲回家辞祖父灵，告以今日死，瓮实
无糖。贼怒其诳，以刃挟骏。骏大骂，遂以头触贼。贼怒，
被害极惨。骏至死骂不绝口。献极先年早卒，献书遍
营寻父，贼强之从，终不屈，亦遇害。献易被掳逃回，收
父兄尸葬于祖茔。人谓骏之死，是臣死于君也；献书
之死，是子死于父也。一门二烈，马氏有焉。